Vangelis
Evangelos Odysseas Papathanassiou (grčki: Ευάγγελος Οδυσσέας Παπαθανασίου) bio je grčki kompozitor elektronske, progresivne, ambijentalne i orkestralne muzike, poznat pod umjetničkim imenom Vangelis. Smatra se najvažnijim grčkim kompozitorom, producentom i aranžerom svih vremena. Poznat je po izradi muzike za filmove Vatrene kočije, za koju je dobio i Oscara, Istrebljivač i 1492: Conquest of Paradise. Profesionalnu muzičku karijeru započeo je 1960ih godina sarađujući s nekoliko poznatih rock grupa, kao što su The Forminx i Aphrodite's Child. Zbog albuma 666 okarakteriziran je kao klasični psihodelični muzičar. Tokom 1970ih, sarađuje s vodećim pjevačem progresivnog rock banda Yes Jonom Andersenom i pod zajedničkim umjetničkim imenom Jon & Vangelis objavljuju nekoliko albuma. Zahvaljujući nekolicini pjesama koje je napravio za dokumentarne filmove potkraj 1970-ih, a među kojima je najvažnija muzika Opéra sauvage za istoimeni dokumentarni film, skrenuo je pažnju filmskih režisera. Napisao je i komponovao 60-ak albuma, a muzički kritičari smatraju ga jednim od najvećih kompozitora elektronske muzike svih vremena.